
RAPORT  COMUN

asupra proiectului de Lege privind abrogarea art. IV din Legea nr.10/2012 pentru modificarea şi completarea Legii nr. 4/2008 privind prevenirea şi combaterea violenţei cu ocazia competiţiilor şi a jocurilor sportive 
(PLx. 127/2013)
1. În conformitate cu prevederile art.95 din Regulamentul Camerei Deputaţilor, republicat, prin adresa nr. Plx. 127/7 mai 2013, Comisia pentru învăţământ, ştiinţă, tineret şi sport şi Comisia pentru apărare, ordine publică şi siguranţă naţională au fost sesizate, spre dezbatere şi avizare în fond, cu proiectul de Lege privind abrogarea art. IV din Legea nr.10/2012 pentru modificarea şi completarea Legii nr. 4/2008 privind prevenirea şi combaterea violenţei cu ocazia competiţiilor şi a jocurilor sportive.
La întocmirea prezentului raport, Comisiile au avut în vedere avizul favorabil al Comisiei juridice, de disciplină şi imunităţi şi al Comisiei pentru administraţie publică, amenajarea teritoriului şi echilibru ecologic, precum şi avizul favorabil al Consiliului Legislativ.
Proiectul de lege are ca obiect de reglementare abrogarea articolului IV din Legea nr. 10/2012 pentru modificarea şi completarea Legii nr. 4/2008 privind prevenirea şi combaterea violenţei cu ocazia competiţiilor şi jocurilor sportive. Prin articolul IV din Legea nr. 10/2012 s-a instituit obligativitatea Guvernului României de a emite normele metodologice corespunzătoare de aplicare a Legii nr. 4/2008. Legea nr. 4/2008 nu conţine, cu excepţia alin. (5) al art. 532, dispoziţii pentru a căror aplicare să fie necesară adoptarea unor reglementări cu caracter metodologic. Alineatul (5) al art. 532 prevede ca „procedurile de primire a suporterilor faţă de care s-a dispus măsura interzicerii accesului la competiţii şi jocuri sportive care se prezintă la sediul poliţiei, jandarmeriei sau poliţiei de frontieră se stabilesc prin ordin al ministrului administraţiei şi internelor.” Ca urmare, emiterea a două acte normative cu caracter metodologic, ordin al ministrului şi hotărâre a guvernului, nu se justifică. 
2. În conformitate cu prevederile art. 61 şi 63 din Regulamentul Camerei Deputaţilor, republicat, Comisiile au dezbătut proiectul de lege în şedinţe separate. 
La şedinţele Comisiei pentru învăţământ, ştiinţă, tineret şi sport din 27 mai 2013 au fost prezenţi 16 deputaţi din totalul de 29 membri ai acesteia.

La dezbaterea proiectului de lege, în cadrul şedinţei Comisiei pentru învăţământ, ştiinţă, tineret şi sport, a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, doamna Irina Alexe – chestor de politie, şef Departament pentru relaţia cu Parlamentul, Ministerul Afacerilor Interne.

 În urma dezbaterilor, cu unanimitatea voturilor celor prezenţi, Comisia pentru învăţământ, ştiinţă, tineret şi sport propune Plenului Camerei Deputaţilor adoptarea proiectului de lege în forma adoptată de Senat.

La şedinţa Comisiei pentru apărare, ordine publică şi siguranţă naţională din 20 mai 2013 au fost prezenţi 22 deputaţi din totalul de 24 membri ai acesteia. 


În urma dezbaterilor, Comisia pentru apărare, ordine publică şi siguranţă naţională, cu unanimitatea voturilor celor prezenţi, propune Plenului Camerei Deputaţilor, adoptarea proiectului de lege în forma adoptată de Senat.

3. Potrivit prevederilor art. 75 alin. (1) din Constituţia României, republicată, şi ale art. 92  alin. (9) pct.1 din Regulamentul Camerei Deputaţilor, Camera Deputaţilor este  Cameră decizională. 


Senatul, în calitate de primă Cameră sesizată, a adoptat acest proiectului de lege în şedinţa din 23 aprilie 2013.


4. În raport de obiectul şi conţinutul său, proiectului de lege face parte din categoria legilor ordinare, potrivit prevederilor art.73 din Constituţia României, republicată.

5. În urma dezbaterilor, Comisia pentru învăţământ, ştiinţă, tineret şi sport şi Comisia pentru apărare, ordine publică şi siguranţă naţională au hotărât să propună Plenului Camerei Deputaţilor adoptarea proiectului de lege în forma adoptată de Senat. 

